b"\n_START_ARTICLE_\nPardal roquer\n_START_SECTION_\nMorfologia\n_START_PARAGRAPH_\nFa 14\xc2\xa0cm. de llarg\xc3\xa0ria total. Sembla una femella de teulad\xc3\xad (Passer domesticus) per\xc3\xb2 m\xc3\xa9s rabassut i ratllat. T\xc3\xa9 la cua m\xc3\xa9s curta i cap m\xc3\xa9s volumin\xc3\xb3s que el pardal com\xc3\xba. \xc3\x89s de color gris bru, ratllat de bru fosc amb les parts inferiors m\xc3\xa9s p\xc3\xa0l\xc2\xb7lides. T\xc3\xa9 una p\xc3\xa0l\xc2\xb7lida taca groga difosa a la gola dels adults. A la punta de les plomes de la cua t\xc3\xa9 unes taques blanques molt visibles en el moment d'aterrar. La cella \xc3\xa9s de color clar. Els sexes s\xc3\xb3n similars i els joves s\xc3\xb3n bastant semblant als adults.\n_START_SECTION_\nH\xc3\xa0bitat i ecologia\n_START_PARAGRAPH_\nViu en indrets rocallosos, penya-segats marins o interiors, pedregars, runes, etc. No \xc3\xa9s present a l'alta muntanya ni a les planes m\xc3\xa9s extenses del litoral i no cerca la proximitat dels humans amb tant delit com el pardal com\xc3\xba. Menja llavors, baies i insectes._NEWLINE_\xc3\x89s sedentari, el seu vol \xc3\xa9s r\xc3\xa0pid i una mica agressiu (les seues picades poden \xc3\xa9sser doloroses). _NEWLINE_Fa els nius en forats de les roques o de construccions humanes fa un niu amb herba seca i l'entapissa amb plomes i llana. Al maig-juny pon 4 o 5 ous i els pollets que en surten deixen el nial al cap de 21 dies d'\xc3\xa9sser alimentats pels dos pares. Fan dues postes i reutilitzen el mateix niu. A les Balears cria localitzat a Mallorca i, de manera abundant, a les Piti\xc3\xbcses."